唐检校右散骑常侍容州刺史李公去思颂
于邵 (Tang)
帝念南方，迫于蛮夷。人新被寇，岁或劳师。属之于公，俾养牧之。匪直勤身，亦帅其属。赡我贫匮，字我茕独。息人便农，垦田积粟。修其教化，被以威德。贼害既除，祸灾斯息。完我庐舍，亲我骨肉。咸保其生，且易其俗。蚩蚩偫族，孰不蒙福。播为颂声，公受百禄。彤弓玈矢，以长诸侯。人之怀德，刊石垂休。